हमने अनादि को सुलाने के लिए थोड़ी देर सोने का नाटक किया। इस खौफ की घड़ी में बेटे ने धैर्य नहीं खोया था। देश भर से आए लोगों के बीच वह घुलमिल कर हंसता खिलखिलाता नजर आ रहा था। पर दिन भर लोगों की तरह तरह की बातें सुनने वाले अनादि के मन भी आशंकाएं भर गई थी। रात को सोते समय बेटे ने पूछा पापा क्या हमलोग इस होटल में सेफ( सुरक्षित) हैं। मैंने कहा- हां बेटा बिल्कुल सुरक्षित हैं। मैं जानता हूं कि मेरा उत्तर बिल्कुल झूठा था। सिर्फ ये तसल्ली देने के लिए था कि बेटे को नींद आ जाए। उसके मन में मेरी तरह कोई खौफ न हो। वह लगातार जगने के कारण बीमार न पड़े। बेटे से ज्यादा हम खौफजदा थे। बेटे के सो जाने के बाद हम फिर सारी रात होटल की लॉबी में घूमते हुए रहे। अंधेरे में एक दूसरे से बातें करते हुए। बीच बीच में कमरे में जाकर बेटे को देख आते थे कि वह ठीक से सो रहा है।